Sokolnik

Sokolnik () je z 586 metrami najwyše wuhorbjenje Łužiskich hór w Sakskej Hornjej Łužicy. Při južnym zwisu je w starym podkopku žórło Wjazońcy, kotraž so pola Pěrna do Łobja wuliwa. Wjeršk a sewjerozapadny bok hory zestajitej so z dwubłyšćinkateho granodiorita, mjeztym zo so pod horu łužiski granodiorit namaka.

 Nastaće mjena 
Hišće we 18. lětstotku bě němske pomjenowanje Falckenberg (po słowje: Sokolowa hora) z wašnjom, kotremuž hornjoserbske mjeno Sokolnik wotpowěduje. Z tehdyšeho němskeho pomjenowanja nasta dźensa zwučene němske mjeno Valtenberg.

 Połoženje a wokolina 

Leži něhdźe 2,5nbsp;km juhozapadnje wot gmejny Wjazońca a 5nbsp;km na sewjer wot  Neustadta in Sachsen. Južna nakłona hory mjenuje so Hohwald, tam je při samej hranicy z Čěskej Hohwaldowa klinika.

 Stawizny 
mini|Wěža krala Jana na wjeršku Sokolnika
Wot 1752 hač 1762 bě na južnym zwisu Valentin-Erbstolln am Falckenberge, hdźež kwarcowa chódba bě předmjet hórnistwoweho pospyta. Zakulenu podkopkowu wotwěru maja dźensa za žórło rěki Wjazońca.

W lěće 1857 so hišće dźensa eksistowaca kamjentna rozhladna wěža po planach Carla Augusta Schramma natwari a tehdy hižo wobstejacy drjewjany nahórski hosćenc naruna so trochu pozdźišo přez kamjentny. Nahórski hosćenc wupali w lěće 1951, je so wšak pozdźišo znowa natwarił.

Jako stacija č-o 6 Valtenberg bě wjeršk w 1860ych lětach stacija 1. rjada kralowsko-sakskeje triangulacije. Z tuteje přičiny bě so na wjeršku krajměrjenski stołp nastajił, kotryž dźensa hižo njeeksistuje.

 Rozhlad 

Z wěže krala Jana saha wuhlad přez Hornjołužiske hory hač do Žitawskich horin a tež hač do Połobskich pěskowčin a k hrjebjenju Rudnych hór. Při dobrych wobstejnosćach stej tež hrjebjeni Jizerskich horin a Kyrkonošow widźomnej.

 Puće na wjeršk 

 Nad horu wjedźe mnoho turistiskich pućow, znaty je Hornjołužiski nahórski puć, kotrež wšě wuznamne łužiske hory přeprěkuje.
 Jako wuchadźišćo za najkrótši nastup móže dwórnišćo Wjazońca-zapad słužić, wottam wjedźe puć přez zelenu markěrowanu šćežku na wjeršk.
 Tež korčma Hohwaldschänke při statnej dróze Neustadt in Sachsen - Wołbramecy je přihódne wuchadźišćo za zalězenje hory. Wottam slěduje so puć markěrowany z módrym znamjenjom.

 Wotkaz 

Kategorija:Hora w Sakskej
Kategorija:Hora w Hornjej Łužicy
Kategorija:Rozhladna wěža w Sakskej
Kategorija:Neustadt w Sakskej
Kategorija:Wjazońca
Kategorija:Hora w Europje
Kategorija:Łužiske hory